KIRJALLINEN KYSYMYS E-0520/02

esittäjä(t): Erik Meijer (GUE/NGL) komissiolle

(28. helmikuuta 2002)

Aihe: Rajat ylittävän rautatieliikenteen edistäminen laajentamalla ulkomaiden määränpäihin ostettavien rautatielippujen saatavuutta

1. Tietääkö komissio, mitkä ovat ne syyt, jotka estävät sen, että rautatielippuja olisi välittömästi saatavilla rautatieasemien lipunmyyntipisteistä koko niiden aukio-oloaikana ulkomaisiin määränpäihin ja ulkomaisilta lähtöasemilta ja jopa ulkomaisilta lähtöasemilta oman maan läpi ulkomaisiin määränpäihin, kuten lippuja voi jo nyt ostaa Saksan rautatieyhtiön (Deutsche Bahn) toimipisteistä esimerkiksi Ruotsin ja Ranskan tai Alankomaiden ja Itä-Euroopan välisille yhteyksille?

2. Onko komission mielestä hyväksyttävää se, että rautatieyhtiöt tyytyvät tarjoamaan henkilöliikenteen osalta puhtaasti kansallista palvelua ja jättävät siten kansainväliset kuljetukset yhä enenevässä määrin linja-auto- ja lentoliikenteen huoleksi, vai aikooko komissio toteuttaa toimia kyseisen kehityskulun torjumiseksi jo valkoisen kirjankin mukaisesti?

3. Onko komissio valmis toimimaan sen puolesta, että kaikissa jäsenvaltioissa mahdollisesti lukuun ottamatta Irlantia, Suomea ja Kreikkaa, joilla ei ole rajat ylittäviä rautatieyhteyksiä muihin jäsenvaltioihin on laajalti saatavana rautatielippuja ainakin kaikkiin verkkoon kuuluviin määränpäihin, jotka sijaitsevat enintään 200 kilometrin päässä valtion rajasta, ulkomaisiin rautatieverkon solmukohtiin ja Euroopan suuriin kaupunkeihin?

4. Pitääkö komissio mahdollisena sitä, että mahdollisimman laadukkaan palvelutason tarjoamista rajat ylittävässä rautatiehenkilöliikenteessä edistettäisiin julkaisemalla säännöllisesti vertailevia katsauksia ja/tai perustamalla vuosittain myönnettävä palkinto, jonka saa se rautatieyhtiö, joka tarjoaa asiakkailleen parhaat rajat ylittävään liikenteeseen liittyvät palvelut?

Loyola de Palacion komission puolesta antamayhteinen vastauskirjallisiin kysymyksiin E-0518/02 ja E-0520/02

(18. huhtikuuta 2002)

Alankomaiden viranomaiset ja rautatieyhtiö Nederlandse Spoorwegen (NS) Reizigers ovat tehneet päärautatieverkkoa koskevan julkisen palvelun sopimuksen (prestatiecontract), joka sisältää kyseisessä rautatieverkossa tapahtuvaa rautatiepalveluiden tarjoamista koskevat vaatimukset ja suoriutumisindikaattorit. Komissio katsoo, että mainitun sopimuksen täytäntöönpano on sopimuksen allekirjoittaneiden osapuolten vastuulla ja että se ei voi puuttua asiaan, ellei ole syytä olettaa, että prestatiecontract-sopimuksen määräykset eivät ole yhdenmukaisia yhteisön säännösten kanssa. Esitetyt seikat eivät kuitenkaan anna aihetta olettaa, että näin olisi asian laita. Alankomaiden viranomaisilla on toki mahdollisuus tehdä yhteistyötä muiden jäsenvaltioiden viranomaisten kanssa luodakseen ja rahoittaakseen valtioiden rajat ylittäviä rautatieliikennepalveluja. Rautatieyritysten kanssa solmittavat julkisen palvelun sopimukset voisivat sisältää esimerkiksi lippujen saatavuutta ja/tai lipunmyyntipisteiden aukioloaikoja koskevia määräyksiä.

Komissio teetätti äskettäin EU:n rautateiden matkustajaliikenteen kehittämistä koskevan tutkimuksen Developing EU (International) Rail Passenger Transport(1), jossa arvioidaan rautateiden kansainvälisten henkilöliikennepalvelujen todellisia ja potentiaalisia markkinoita. Tutkimus antaa kattavan kuvan rautateiden kansainvälisten henkilöliikennepalvelujen nykytilasta, ongelmista ja kehittämishaasteista. Tutkimuksessa annetaan esimerkkejä muun muassa ongelmista, jotka liittyvät kansainvälisiä henkilöliikennepalveluja koskevaan tiedonsaantiin ja mahdollisuuksiin varata kyseisiä palveluja. Siinä tuodaan esille myös lippujen yhdistelyyn ja käyttämättä jääneiden lippujen korvaamiseen liittyviä puutteita. Esitetyt luvut osoittavat selvästi, että kansainvälisten rautatiepalvelujen markkinat ovat kasvamassa. Toisaalta OGM:n raportissa tuodaan esille myös osa-alueita, joilla on selkeästi parantamisen varaa. Kappaleet tutkimuksesta on lähetetty erikseen parlamentin jäsenelle sekä parlamentin sihteeristöön.

Komissio ehdotti liikennepolitiikkaa koskevassa valkoisessa kirjassaan(2) sekä tiedonannossaan Kohti yhdennettyä eurooppalaista rautatieliikennealuetta(3), että rautatieyhtiöt toteuttaisivat vapaaehtoisia toimia parantaakseen palvelujensa laatua. Lisäksi komissio aikoo antaa ennen vuoden 2002 loppua ehdotuksen matkustajien oikeuksista ja velvollisuuksista kansainvälisessä rautatieliikenteessä. Ehdotuksen on määrä sisältää säännöksiä, jotka koskevat oikeudenmukaisia sopimusehtoja ja sopimusehtojen selkeyttä, kuluttajien kuulemista, valitusten käsittelyä ja tuomioistuinten ulkopuolista riidanratkaisua, sekä lisäksi säännöksiä myöhästymisten, peruutusten, menetettyjen jatkoyhteyksien ja katteettomien paikanvarausten vuoksi annettavista korvauksista ja avusta. Komissio aikoo myös vaatia hintoja, lippuja, aikatauluja ja palveluja koskevan tiedon parempaa saatavuutta sähköisessä muodossa.

Komissio on alkanut luoda järjestelmää rautatiemarkkinoiden, mukaan luettuina henkilöliikenteen markkinat, kehityksen seuraamiseksi. Kyseinen seurantajärjestelmä, joka on perustettu muutetun neuvoston direktiivin 91/440/ETY 10 b artiklan(4) mukaisesti, tulee sisältämään liikennemääriä osoittavia indikaattoreita sekä laatuindikaattoreita, kuten matkustajajunien myöhästymisiin liittyvät indikaattorit.

(1) Konsulttiyritys OGM:n helmikuussa 2002 tekemä tutkimus Developing EU (International) Rail Passenger Transport: Assessment of the actual and potential market for international rail passenger services.

(2) KOM(2001) 370 lopullinen.

(3) KOM(2002) 18 lopullinen.

(4) Euroopan parlamentin ja neuvoston direktiivi 91/440/ETY, annettu 29 päivänä heinäkuuta 1991, yhteisön rautateiden kehittämisestä, EYVL L 237, 27.8.1991, sellaisena kuin se on muutettuna 26 päivänä helmikuuta 2001 annetulla direktiivillä 2001/12, EYVL L 75, 15.3.2001.